Valériu Máisimu

**Valériu Máisimu** (en latín *Valerius Maximus*) hue un escrebiol i hablaol latinu el sigru I ed. C., autol de los *Factorum et dictorum memorabilium libri IX*.

## Biografía
Los endirguis tocantis a la su via son poquinus i tós estraius de la su própia obra. Pol su nombri puei atihalsi cona *gens Valeria* i que vivió pal sigru I ed. C., anque se desconocin las fechas nacéncia i muerti ansí cumu la su pátria u estuyus, anque de ciertu que tinia conocimientus literárius i retólicus. Se sabi, sin embargu, que hizu güena gavilla con Sestu Pompeyu, unu los primerus en hurali fieliá al emperaol Tibériu i que hue consu hunta Sestu Apuleyu nel 14 ed. C., de que murió Agustu. Estu demuestra que Valériu gaspaleó pa los ambientis la corti i el puel. Con dichu consu, Valériu Máisimu anduvu pa la isla de Ceu, quandu aquel diba p’Ásia.
 
## Obra

Duramenti criticá tantu pol filólogus cumu estoriaoris u otros estuyosus, l’obra pola qu’es conociu Valériu son los *Factorum et dictorum memorabilium libri IX* "*Nuevi librus hechus i dichus memorabris*" u simprimenti "*Hechus i dichus memorabris*". Está escrita embahu la tendéncia enciclopedista la epoca. Assinque nella se has un acopraeru charramanduscu el sabel antíguu pol mé las destintus chascus acontecius, tantu en Roma, cumu en Grécia u Orienti, dinus de sel arrecordaus i que sirvi enas escuelas pal componieru desculsus i assina cautival el arti hablativu.
 
Essus chascus i dichus suman en total 391 *exempla* "ehemprus" arrepartius en nuevi librus. Ca libru s’estrunca en seicionis temáticas que a la su vezi se deviin sigún el hechu seya romanu u foriatu. Esti disponieru favoreci albondu el trebahu al alunu u al consurtol la obra pa topal facilmenti los datus, puyendu hallal endirguis vertuosus i viciosus, hechus i pressonahis en pocu tiempu (tuviendu en cuenta el holmatu que tinian los librus ena antigüeá crássica). Tamién, l’obra s’estrunca entri las quatru vertuis prencipalis: *sabiuria*, *hustícia*, *hortaleça* i *temprança*.

Esta obra debi sel entendia dende las almiracionis la retólica escolal el sigru I i a partil el húiciu estóricu que merecin los pressonahis que nella apaicin con finis moralis. Pos los antíguus entendian que velallí la estória era la *magistra uitae* "maestra la via" i los ombris que holman parti della án de sel recordaus polos sus hechus u parabras que nel su dia muarun el correl los tiempus.

El hechu de bel escritu esta obra en periodu emperial respondi a la nesseziá de muestral, hueraparti los hechus relataus nella, una propaganda el préncipi i tamién del nuevu rehimin. Assina l’alabáncia al emperaol Tibériu i a tolo qu’assiguri la su posición, cumu lo son la farta precupacionis (*securitas*) i la tranquiliá (*tranquillitas*) que prometi la estabiliá política i el puel en manus dunu namás. Assinque arremeti en tol largol la su obra contra aquellus ombris entricantis que promovierun la guerra cumu Brutu u Sila u Máriu.

La huentis gastás pol esti autol ubun de sel mu variás i albondosas, lo mesmu estoriográficas, que literárias, que manualis escolaris, que decumentus púbricus i privaus. Entri las estoriográficas se puein mental a Titu Líviu, Céliu Antípatru, Eródotu, Teopompu u Henofonti i de las literárias campea el usiu l’obra filosófica ciceroniana.

## Estilu
El su estilu preteneci al de la retólica el su tiempu, andi se busca mas el convencel pol arrepelotamientu i repitición que pol sustáncia i causa mesma. Precural inlustral sobri un haci enolmi chascus i tamién hazel qu’el letol se marabilli con ellu quandu los consurti, assinque hueraparti el mó encliclopeicu, los ehemprus son retrataus, plasmaus conos rasgus destacabris i destintivus el acontecimientu.

## Abreviaturas
Esti autol alcibi l’abreviatura *V. Max.* dalcuerdu con el icionáriu *Oxford*.

## Referencias

## Biblografia
* Valerio Máximo, *Dichos y hechos memorables*, entrod, trad. i not. S. López Moreda, Ma. L. Harto Trujillo i J. Villalba Álvarez, Gredos, Mairil, 2003.
* Bayet, J., *Literatura latina*, Ariel, Barcelona, 19702.
* VV. AA., *Oxford Latin Dictionary*, Oxford, OUP, 1968.